CELEX: 32021D0773
Language: sk
Date: 2021-05-10 00:00:00
Title: Vykonávacie rozhodnutie Komisie (EÚ) 2021/773 z 10. mája 2021, ktorým sa členské štáty v súlade so smernicou Rady 1999/105/ES oprávňujú dočasne rozhodovať o rovnocennosti lesného reprodukčného materiálu určitých kategórií produkovaného v určitých tretích krajinách [oznámené pod číslom C(2021)3194]

12.5.2021   
               
               
                  SK
               
               
                  Úradný vestník Európskej únie
               
               
                  L 169/1
               
            
         VYKONÁVACIE ROZHODNUTIE KOMISIE (EÚ) 2021/773
         z 10. mája 2021,
         ktorým sa členské štáty v súlade so smernicou Rady 1999/105/ES oprávňujú dočasne rozhodovať o rovnocennosti lesného reprodukčného materiálu určitých kategórií produkovaného v určitých tretích krajinách
         
            
               [oznámené pod číslom C(2021)3194]
            
         
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 1999/105/ES z 22. decembra 1999 o uvádzaní množiteľského materiálu lesných kultúr na trh (1), a najmä na jej článok 19 ods. 3,
         keďže:
         
                     (1)
                  
                  
                     Rozhodnutím Rady 2008/971/ES (2) sa stanovujú pravidlá priznania rovnocennosti určitým tretím krajinám, pokiaľ ide o schvaľovanie a registráciu základného materiálu a jeho použitie na následnú produkciu lesného reprodukčného materiálu. Predmetné tretie krajiny sú členskými krajinami systému OECD na certifikáciu lesného reprodukčného materiálu, ktorý je predmetom medzinárodného obchodu (ďalej len „systém OECD pre osivo lesných kultúr a lesné rastliny“).
                  
               
                     (2)
                  
                  
                     Rozhodnutie 2008/971/ES sa vzťahuje na lesný reprodukčný materiál kategórií „identifikovaný zdroj“, „selektovaný“ a „kvalifikovaný“.
                  
               
                     (3)
                  
                  
                     V roku 2011 sa pravidlá a predpisy systému OECD pre osivo lesných kultúr a lesné rastliny (3) (ďalej len „pravidlá systému OECD pre osivo lesných kultúr a lesné rastliny“) vzťahovali na lesný reprodukčný materiál kategórií „identifikovaný zdroj“, „selektovaný“ a „kvalifikovaný“. Pravidlá systému OECD pre osivo lesných kultúr a lesné rastliny boli zmenené v roku 2013 tak, aby zahŕňali aj kategóriu „testovaný“3.
                  
               
                     (4)
                  
                  
                     Ak na úrovni Únie neexistuje rozhodnutie o rovnocennosti lesného reprodukčného materiálu kategórie „testovaný“, členské štáty môžu v zmysle článku 19 ods. 3 smernice 1999/105/ES prijať rozhodnutie na vnútroštátnej úrovni.
                  
               
                     (5)
                  
                  
                     V roku 2018 sa Spojené kráľovstvo stalo členom systému OECD pre osivo lesných kultúr a lesné rastliny. Bolo zaradené ako tretia krajina do prílohy I k rozhodnutiu 2008/971/ES (4) bez toho, aby bolo dotknuté uplatňovanie práva Únie na Spojené kráľovstvo a v Spojenom kráľovstve v súvislosti so Severným Írskom v súlade s článkom 5 ods. 4 Protokolu o Írsku/Severnom Írsku k dohode o vystúpení v spojení s prílohou 2 k uvedenému protokolu.
                  
               
                     (6)
                  
                  
                     Členské štáty by mali dostať povolenie dočasne rozhodovať o rovnocennosti lesného reprodukčného materiálu kategórie „testovaný“, ktorý sa vyprodukuje v tretích krajinách uvedených v prílohe I k rozhodnutiu 2008/971/ES, a to až do zmeny rozhodnutia 2008/971/ES. Členské štáty by v tejto súvislosti mali zabezpečiť, aby materiál, ktorý sa má doviezť, poskytoval po všetkých stránkach rovnocenné záruky ako lesný reprodukčný materiál vyprodukovaný v Únii a bol v súlade so smernicou 1999/105/ES.
                  
               
                     (7)
                  
                  
                     Vzhľadom na čas potrebný na možné predĺženie platnosti rozhodnutia 2008/971/ES a v snahe predísť akémukoľvek riziku narušenia dovozu do členských štátov by sa toto rozhodnutie malo uplatňovať do 31. decembra 2024.
                  
               
                     (8)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            
               1.   Členské štáty sú oprávnené rozhodnúť o tom, či lesný reprodukčný materiál z kategórie „testovaný“ vyprodukovaný v tretej krajine uvedenej v prílohe poskytuje rovnaké záruky ako lesný reprodukčný materiál vyprodukovaný v Únii a či spĺňa ustanovenia smernice 1999/105/ES.
            
            
               2.   Na účely odseku 1 platí toto:
               
                           a)
                        
                        
                           „záruky“ sú záruky, ktoré sa týkajú:
                           
                                       i)
                                    
                                    
                                       schválenia základného materiálu určeného na produkciu lesného reprodukčného materiálu a
                                    
                                 
                                       ii)
                                    
                                    
                                       opatrení prijatých v súvislosti s následnou produkciou lesného reprodukčného materiálu z tohto základného materiálu na účely uvedenia na trh;
                                    
                                 
                     
                           b)
                        
                        
                           „lesný reprodukčný materiál kategórie ‚testovaný‘“ je lesný reprodukčný materiál:
                           
                                       i)
                                    
                                    
                                       vyprodukovaný z typov základného materiálu uvedených v prílohe a
                                    
                                 
                                       ii)
                                    
                                    
                                       patriaci k príslušným druhom alebo umelým hybridom uvedeným v prílohe I k smernici 1999/105/ES.
                                    
                                 
                     
         
         
            Článok 2
            Členské štáty bezodkladne informujú Komisiu a ostatné členské štáty o všetkých rozhodnutiach, ktoré prijali v súlade s týmto rozhodnutím, a o každom odvolaní takýchto rozhodnutí.
         
         
            Článok 3
            Toto rozhodnutie sa uplatňuje do 31. decembra 2024.
         
         
            Článok 4
            Toto rozhodnutie je určené členským štátom.
         
         
            V Bruseli 10. mája 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. ES L 11, 15.1.2000, s. 17.
         
            (2)  Rozhodnutie Rady 2008/971/ES zo 16. decembra 2008 o rovnocennosti množiteľského materiálu lesných kultúr produkovaného v tretích krajinách (Ú. v. EÚ L 345, 23.12.2008, s. 83).
         
            (3)  Rozhodnutia Rady Organizácie pre hospodársku spoluprácu a rozvoj a rozhodnutie Rady, ktorým sa zriaďuje systém OECD na certifikáciu lesného reprodukčného materiálu v medzinárodnom obchode [OECD/LEGAL/0355]. https://legalinstruments.oecd.org/en/instruments/OECD-LEGAL-0355.
         
            (4)  Rozhodnutie Európskeho parlamentu a Rady (EÚ) 2021/536 z 24. marca 2021, ktorým sa mení rozhodnutie Rady 2008/971/ES, pokiaľ ide o rovnocennosť lesného reprodukčného materiálu vyprodukovaného v Spojenom kráľovstve (Ú. v. EÚ L 108, 29.3.2021, s. 1).
      
      
         
            PRÍLOHA
            
                        Krajina pôvodu
                     
                     
                        Typ základného materiálu (1)
                        
                     
                  
                        Kanada
                     
                     
                        St, SO, P, C, CM
                     
                  
                        Nórsko
                     
                     
                        St, SO, P, C, CM
                     
                  
                        Srbská republika
                     
                     
                        St, SO, P, C, CM
                     
                  
                        Švajčiarsko
                     
                     
                        St, SO, P, C, CM
                     
                  
                        Turecko
                     
                     
                        St, SO, P, C, CM
                     
                  
                        Spojené kráľovstvo (2)
                        
                     
                     
                        St, SO, P, C, CM
                     
                  
                        Spojené štáty
                     
                     
                        St, SO, P, C, CM
                     
                  
               (1)  Vysvetlivky ku skratkám v tomto stĺpci:
            
                        St
                     
                     
                        :
                     
                     
                        porast
                     
                  
                        SO
                     
                     
                        :
                     
                     
                        semenný sad
                     
                  
                        P
                     
                     
                        :
                     
                     
                        rodičovské – výberové stromy
                     
                  
                        C
                     
                     
                        :
                     
                     
                        klon
                     
                  
                        CM
                     
                     
                        :
                     
                     
                        zmes klonov.
                     
                  
               (2)  V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu odkazy na Spojené kráľovstvo na účely tejto prílohy nezahŕňajú Severné Írsko.